Две сърца от друго време

Седя в голямото си легло, сгушена в меките възглавници. Не съм излизала от дни. Днес е последният ден, в който тате може да извини отсъствията ми от училище, което значи, че утре пак трябва да се върна там. Пробвах да заспя, макар че навън е още светло, но както досега без резултат. По цял ден гледам в белия таван и си представям него. Представям си как се смеехме. Дългите ни късни разговори, начина, по който се чувствах специална. Още помня първия ни ден заедно. Бях толкова щастлива и усмихната. Седяхме сгушени в най-големия студ на пейка в парка. Навън беше студено, но в душите ни бушуваше огън. И не беше нужно даже да говорим, просто да затворим очи и да се чувстваме важни, да се смеем като малки деца и да се взираме в очите на другия с широка усмивка, разтапяща сърцата ни. От тъга нямаше и помен, докато не се оказа, че всичко е било една голяма лъжа. И всеки момент, всеки комплимент всъщност не е бил нищо специално. А бях изпълнена с радост в онзи ден и вярвах, че най-после съм намерила това, за което така дълго копнеех. Но явно не се оказах права, а така ми се щеше да бях. Щеше ми се още да вярвам, че ще го открия, но не мога. И сега се чувствам празна, студена, лутам се между вагоните на моя влак, който така и не открива последната си спирка. Аз съм един вечно пътуващ човек. Той ми донесе искрата, а след това си я взе обратно. Заедно с част от сърцето ми. Накара ме да се чувствам цяла, а сега съм толкова празна. Пробвах да се изправя, но единствено сълзите се стичаха по бузите ми. Прокълнато поколение. Поколение, за което любовта е пари, коли и плътска наслада. За което цветето и отделеното време не значат нищо. И времето, в което никой не се е научил и не знае как да обича. Времето, в което всичко е забавление и просто една игра. А как ми се щеше да вярвам още в любовта, да я свързвам отново с радостта, а не с тъга.

Мислите започнаха да се трупат и трупат. Заболя ме главата от мисли за нещо безнадеждно. Нито него ще върна, нито бих могла да променя някого. Имаше само един шанс да се почувствам малко по цяла. Реших да изляза от стаята си за първи път от дни. Исках да отида на тавана на къщата и да намеря детската ми музикална кутия и пуловера ми от мама. Това са последните неща, които ми напомнят за нея и не ми позволяват да я забравя, успокояват ме. Минаха пет години, откакто тя си отиде в автомобилна катастрофа, и ми липсва, но когато помириша пуловера и чуя песничката от кутията, сякаш тя още е тук с мен. Аз отново съм на седем и плача в прегръдката ѝ, а тя ме е стиснала толкова здраво, за да ми покаже, че винаги ще е тук с мен. Как ми се щеше и сега да поплача на рамото ѝ, но нея вече я няма, а тате винаги е зает с работата си. Затова и прекарвам цялото си време сама.

Качих се на тавана и започнах да търся кутията с нещата ѝ, но тя не беше там, където стои обикновено. Поогледах се и я намерих в един от прашните ъгли, в които никога не ходех. Дали тате я е преместил? Не знам, но и нямаше значение. Важното е, че червената кутия на мама беше в ръцете ми.

Слязох пак в стаята си. Седнах, кръстосала крака на килима, затворих очи и се приготвих да усетя аромата на мама. Когато вдигнах капака на кутията обаче, ме лъхна аромат на…старо. Отворих рязко очи и учудена от неочакваната миризма, надзърнах в кутията. Когато се наведох, ме обля аромат на много тежък и почти избледнял женски парфюм, прах и много стара хартия. Огледах внимателно кутията и забелязах, че е същата кървавочервена кутия с изписано фамилното име на семейството ѝ отгоре. Беше същата като нейната, но много по - стара. Аз имах същата кутия както и баба ми и нейната баба. В семейството на мама има странна традиция, всяка жена от семейството да има такава кутия, в която да сложи нещо ценно за нея. А щом тази кутия прилича на нашите, то значи е била на някого от семейството. Бръкнах вътре и извадих малко и много старо флаконче с парфюм, от което беше останало много малко аромат. От него е идвала тежката миризма явно. Видях и една малка, изсъхнала и много крехка, червена роза, която, ако докосна, ще стане на прах, но въпреки това се беше запазила почти здрава. До нея лежаха две писма. Писмата вече бяха отваряни и бяха останали само малки следи от червен восък по покафенялата хартия. Разгледах внимателно вещите в кутията и се питах колко ли са стари тези неща и на кого ли са? Любопитството в мен надделя и реших да видя какво пише в писмата. Едното беше с по- големи и остри извивки, а другото с по- нежни и ситни. Вероятно едното беше написано от мъж, а другото от жена. Но имаше един проблем. И двете писма бяха написани на френски, а аз не знаех и думичка на този език. Но изненадите не свършват дотук. В едно от писмата имаше рисунка на жена с красива рокля и дълга, вълниста коса, която свиреше на пиано и се усмихваше вероятно на този, който я е рисувал. Жената също не ми беше позната. Имах толкова много въпроси. Защо писмата са на френски, щом са в кутията на някоя моя роднина, и коя изобщо е тя? Защо никога не съм чувала за нея. И в този момент разбрах кой би могъл да ми отговори.

Събрах си набързо нещата, взех кутията и тръгнах към къщата на баба. Тя не живееше далече, затова не след дълго вече стоях пред дървената врата на малката къща с голям двор, пълен с цветя, където беше израснала мама . Почуках два пъти, а тя почти веднага ми отвори. Когато ме видя, лицето ѝ грейна и ме прегърна с широка усмивка. Покани ме да вляза вътре, донесе ми чай и от прясно направените ѝ бисквитки. Въпреки късния час тя винаги беше готова да си побъбрим. Понякога си мислех , че се радва толкова да си говорим, защото и напомням на мама. Сигурна съм че ѝ липсва също толкова, колкото и на мен, но въпреки това тя не позволи на усмивката да напусне лицето ѝ.

* Е, скъпа, какво те води така късно при мен?- попита ме баба.
* Намерих една странна кутия на тавана. Мислех си, че ти ще знаеш на кого е - отвърнах , подавайки ѝ кутията.

Усмивката ѝ бързо изчезна, а погледът ѝ стана мътен и студен, кожата ѝ сякаш побеля.

* Бабо, какво има?- попитах притеснено.
* Откъде взе тази кутия?- попита баба с пресипнал глас, без да отмести поглед от ръцете ми.
* На тавана беше. Помислих я за кутията на мама - обясних ѝ.
* Тази кутия не бива да я пипаш. Тя носи само беди, Адрйелан- щом баба ме нарече с цялото ми име, значи нещо наистина не е наред.
* Защо? На кого е била? Коя е жената на рисунката?- извадих рисунката аз и я показах на баба.

Тя огледа рисунката и съвсем неподвижно и дори някак мъртвешки, сериозният ѝ леден поглед ме стресна леко. Аз обаче нямаше да си тръгна, докато не разбера поне коя е жената, и баба го разбра в мига, в който го реших. Въздъхна леко, вперила очи право в моите.

* Това е твоята баба Тереза, живяла в началото на 19-ти век. Но тя е срам за нашето семейство. Почти затри рода ни. Затова не говорим за нея, Адри - отвърна стегнато баба, а аз усетих нотка гняв в на пръв поглед спокойния ѝ тон.
* Но защо? Какво е направила и какви са писмата? Защо са на френски? Какво пише в тях?- толкова много въпроси зададох, но тя не отговори на нито един.

Седеше и се взираше празно в мен. Реших, че няма смисъл да я разпитвам вече, защото няма да ми отговори и беше време да се прибирам. Пък и вече беше много късно, а утре щях да съм на училище.

Всички знаят, че с хората от семейството на мама шега не бива. Защо ли? Защото са от един от най-старите благороднически английски родове. А баба и мама искали да живеят спокоен живот някъде далеч от роднините, но за разлика от Тереза са получили разрешение от тях. Какво ли е направила тя? Може би не е изпълнила някоя от строгите им традиции? Превъртах всичко, което знаех за тези хора, докато вървях към вкъщи, но така и не открих това, което ми трябваше.

Цяла нощ не спах, защото продължавах да мисля над това, което открих, но както досега не намерих отговори. Само още въпроси. Де да беше мама тук. Тя щеше да ми помогне. Алармата звънна и аз се приготвих за училище, което не бях правила от доста време. Отново, както преди, тате ме закара до любимата ми пекарна, взех си както винаги черно кафе без захар и кроасан с парченца черен шоколад, а след това ме остави пред голямата двойна врата на училището и това ми върна твърде много болезнени спомени.

Влязох в вътре и сякаш нищо не се беше променило. Единствената разлика беше, че той вече не вървеше с мен по коридорите, както някога правехме. Бях сама. Вървейки, оглеждах познатите лица и се надявах да спрат да ме гледат така ококорено. Явно липсата ми се е усетила. Все пак не бях идвала близо месец.

Застанах до шкафчето си и докато взимах учебниците за първия час, през главата ми мина, че може би е безнадеждно. Няма да намеря отговорите, които търся… и изведнъж мислите от главата ми изчезнаха, когато видях че към мен се задава Тристан Рой. Най- големият гадняр, когото познавам. Ходеше бавно към мен с ръце в джобовете, развявайки гордо черния си перчем. Жалко само за красотата му, защото начинът, по който се държеше, беше ужасен. Спря точно до мен със сините си присвити очи и с гадната си студена усмивка. Защо този глупак дойде при мен?

* Какво искаш, Тристан?- попитах го с досада.
* Я, виж ти! Кой реши да се появи най- после. Изплака ли си очите по Аксел, а?- засмя се самодоволно той.

Аз го погледнах злобно и просто го подминах, без да му отговарям.

* Чакай малко, госпожо злобен поглед, в една посока сме - ухили ми се доволно той и ми посочи стаята, в която влизах.

Единственият начин да сме заедно в часа, беше, ако са ни разбъркали групите, което май се оказа вярно, защото, когато влязох в стаята, не видях познатите лица на хората от старата ми група. Прекрасно! Сега ще търпя този идиот всеки ден до края на годината. Седнахме си на чиновете и започнахме да слушаме какво ни обяснява възрастната жена пред нас, която ни преподаваше по немски език. Жената беше прекалено добра и мила за тези като Тристан например.

Чух шушукане и се обърнах, за да видя какво става. Какво ли? Тристан, който си говореше с приятеля си по чин, в мига, в който забеляза, че го гледам, ми хвърли злобната си усмивка и ми прати въздушна целувка. Аз се намръщих и се направих, че повръщам, а той се ухили още повече. Това се очертаваше да е трудна година.

Часът вървеше сравнително добре, докато Тристан не се заяде с госпожата, защото не била произнасяла правилно думите.

* Тристан, учила съм достатъчно, за да съм тук и да ти преподавам, младежо. Не смятам, че произношението ми е грешно - защити се госпожата.
* Госпожо, говоря пет езика! Смятате ли, че не разпознавам лошото произношение, като го чуя?- отвърна със студената си усмивка и спокоен глас той.

Явно аз не бях единствената учудена от факта, че този глупак знае цели пет езика, защото от цялата група се чуваха ахвания и се хвърляха учудени погледи. Включително и подозрителния, ококорен поглед на госпожата.

* Пет езика значи? Добре, да ги чуем тогава - предизвика го учителката.
* Разбира се!- отвърна и той на английски, немски, гръцки, италиански и …френски.

Всички бяха още по учудени и го поздравяваха още повече, но той беше толкова зает да гледа госпожата злобно, че даже и не се обръщаше към тях. Госпожата сложи край на шумотевицата и продължи с урока си. В този миг обаче осъзнах едно. Той знаеше френски?! Казах си аз наум, докато го гледах втренчено. След часа трябваше да го накарам да ми помогне с писмата. Но как? Той ме мрази…

Причаках го на двора след часовете и като го видях да се запътва към изхода, тръгнах към него и започнах да говоря направо.

* Тристан, имам нужда от помощта ти - спрях го рязко.
* От моята помощ ?- учуди се той, смръщил черни вежди.
* Да, имам две писма на френски. Искам да ми кажеш какво пише в тях- отговорих му.

Той се засмя насила и си продължи по пътя към изхода. Аз обаче се затичах и застанах пред него. Бях твърдо решена да получа това, което искам. Започнах да се изнервям, но трябваше да запазя добрия тон през остатъка от деня или нямаше да ми помогне никога. Той продължаваше да ме гледа отвисоко, смръщен, но аз не отлепях очи от неговите. Тристан изръмжа, измести очи рязко от моите и проговори най- сетне. Вече се гледахме прекалено дълго и ставаше странно.

* Става, но имам условие- каза през зъби той, като се приближи още по - близо.
* Слушам условието ти - приканих го.
* Не искам да се въртиш около мен, ясно? Без въпроси! - отвърна сопнато.

Що за условие? Та нали той дойде днес при мен? Как си промени решението за половин ден? Но както пожелае. Той ме дразни още от пети клас , аз него също. Не бих го търсила, освен ако не ми се наложи. Все пак се зачудих на искането му. Не съм чула да има приятелка, а и нищо чак толкова крайно не съм му направила, за да иска от мен такова нещо. Почувствах се странно загрижена за него. Явно си въобразявам. Няма как да съм точно за него, та аз го мразя. Единствената ми задача беше да изпълня моята част от уговорката ни.

* Съгласна съм - отвърнах му и му посочих пътя, по който ще тръгнем към вкъщи, а той ме погледна недоволно.
* Сега ли?- попита ме леко учудено.
* Сега - отвърнах му доволно, като тръгнах напред, но като видях, че той не ме следва, се обърнах.

Той не беше помръднал и сантиметър, стоеше и се взираше в мен с каменно лице. Какво му ставаше на това момче? От злобната му и студена физиономия нямаше и следа, а тонът му вече не беше подигравателен . Имахме работа за вършене и не можех да мисля дълго за това сега, махнах му с ръка и му показах, че трябва да тръгне. Той вкара ръцете си отново в джобовете и тръгна след мен.

Пристигнахме вкъщи, а по пътя не обелихме и една дума. Той не спираше да гледа в мен, а аз се правех, че не го виждам. Качихме се в стаята ми и аз му подадох писмата. Той ги отвори и ме погледна подозрително, докато ги държеше в ръце, седнал на леглото ми.

* Какво?- попитах го.
* Това изглежда доста старо - сбърчи той нос от мириса на стара хартия.
* Знам, просто го прочети - наредих му, сочейки листа.
* Може ли да не ми нареждаш, Адрйела?- сопна ми се той, но странното беше, че закачливият тон го нямаше. За човек като него е направо обезпокоителен факт.

Аз врътнах очи и сбърчих нос насреща му. Той изцъка с уста също подразнен, но започна да чете първо това с по- едрия почерк, което според мен беше от мъж. Очите му зашариха по листа и някак си ми беше интересно да го наблюдавам. Черната му коса скриваше изцяло челото му, пръстите му бяха стиснали кафявия лист толкова силно, че кокалчетата им бяха побелели. Изведнъж погледа му срещна моя.

* Ако искаш да разбереш какво има тук, спри да ме зяпаш - размаха ми листа пред лицето.

Оставих го да чете на спокойствие, а през това време разглеждах кутията. Изглеждаше настина много стара. Може би защото беше от началото на деветнадесети век, както ми каза баба. След няколко минути четене, той ми разказа за какво става въпрос в писмото.

В него французин на име Андре Леандър Русо се обяснява в любов на моята далечна баба, чието име наистина се оказва Тереза Милър, пише за силната си, чиста любов към нея. Андре бил художник, когото семейството наело, за да направи портрети. Тогава той срещнал Тереза и не свалил даже за миг погледа си от нея. Както казва в писмото. В него описва неземната ѝ красота, медения ѝ глас и таланта ѝ да свири увлекателно на пиано. Описва я по начин, по който нито един съвременен мъж не би могъл. Има тази дълбочина и вярност, каквато сякаш е останала в онези „стари“ времена. А рисунката в писмото се оказва нарисувана от него. И след всички тези дълбоки емоции и признания историята завършва със смърт. Андре се самоубива, защото не може да бъде с нея поради строгите правила на семейството ѝ. Той слага край на живота си толкова млад, на деветнадесет години, както разбрах от Тристан, заради своята любима. Подарява ѝ най- ценното . Своята душа и сърце…живота си.

В отговор тя му пише писмо с признание, което обаче никога не изпраща и той никога не успява да прочете. В писмото тя обяснява как не може повече да живее с мисълта, че него вече го няма и как ѝ е омръзнало всяка нощ да се взира в звездите и да си представя, че се взира в неговите очи. Признава желанието си да бъдат заедно, като единственото място, където ще им бъде позволено да сплетат длани отново, е в отвъдното. Но според нея цената си струва, затова тя също слага край на живота си. За да може да бъде отново заедно със своя любим. Затова и писмото е адресирано : ,, до моята звезда в небето,, и завършва със ,,скоро пак ще бъдем заедно, този път завинаги, любими..“

Сега най - после разбрах защо не говорят за Тереза. Семейството не може да ѝ прости, че е избрала него пред тях. Че е сложила край на живота си толкова млада заради голямата си любов към него. Затова и баба каза, че едва не е затрила рода ни. Защото тя трябвало да роди наследника, който да продължи рода, но вместо това тя се погубила заради любовта си. Тази любов обаче била забранена, защото тя се влюбила във французин, а семейството ни никога не би позволило да се смеси кръвта ни с такава от чужд произход. От писмото ѝ разбрах, че тя е научила сама френски, за да си пращат тайно писма, които никой от фамилията да не може да разчете.

От писмата разбрах и как са били готови на всичко един за друг. Нещо, което в днешно време ни липсва.

След като Тристан ми преведе и последната дума, очите ми вече бяха пълни със сълзи, а ума с мисли. Той стоеше неподвижно, но нещо в него ми подсказа, че сякаш иска да направи нещо, виждайки сълзите в очите ми, но се спря бързо . Просто ме попита откъде съм взела тези писма и кои са тези хора. Разказах му всичко, а той сякаш омекна. Лицето му стана по-топло и от каменното му изражение не остана и следа. Нима е възможно историята да го е трогнала? Точно него, гадняр, който е груб и студен. Не ми се вярваше, докато не ми зададе следния въпрос:

* Смяташ ли, че в **двадесет и първи век** може да има такава любов като тази от деветнадесети?
* Мислех си, че може, но животът друго ми показва - отвърнах му леко учудена от въпроса му.
* И аз спрях да вярвам в нея - сведе поглед в краката си Тристан.

 Тристан Рой показа слабост? Дали затова се държи така лошо с хората?

* Ти знаеш моята история с Аксел, ако съдя по начина, по който ме заговори по-рано днес. Аз не знам твоята - прошепнах му, а той вдигна глава.
* Аксел не те заслужаваше. И съжалявам, че се държах така. Научих се, че когато се държа студено и се правя, че никой не ме интересува, е най-добре. Когато си добър и мил с всички, не получаваш нищо повече от това да ти се присмеят или да те използват - отговори ми тихо, гледайки в пода.

В този момент ме заля удивление. Ние с него се мразим, а споделяме една и съща болка. Кой да предположи, че той нарочно се държи гадно, защото така се предпазва. Слага маска. Но тук идва и въпросът: защо казва това на мен и какви ли неща е преживял, за да е научил това?

* Защо реши да споделиш това?- попитах го само.
* Защото знам какво ти е. И знам, че ще ме разбереш - погледна ме с широко отворените си сини очи.

И наистина не грешеше. Разбирах го и то много добре.

* И двамата не сме за това време, а?- подсмихна се леко той, като взе едното писмо в ръката си.
* Струва ми се, че не само аз съм загубила вярата си в истинската любов. Поправи ме, ако греша - засмях се леко и аз.

Той не ми отговори, но по широката му усмивка, която видях, докато гледаше в писмото, ми даде отговора, който исках.

* Май е време някой да ни върне вярата, нали?- смекчих тона, а той ме погледна.
* Може би си права - отвърна ми той, взирайки се в мен, а лицето му беше отново безизразно и притеснително спокойно, единствено очите му шареха по лицето ми преди да остави писмото на леглото ми, да си вземе нещата и да се запъти към вратата.
* Тази услуга не беше толкова голямо мъчение, както очаквах - ухили ми се отново той, а аз се успокоих, че всичко пак е нормално.
* Ако е така, тогава защо условието ти беше такова?- не се стърпях да попитам.
* Някой ден ще разбереш, Адри - усмихна ми се пак леко и излезе през вратата почти безшумно.
* Интересно - казах си сама, когато се качих в стаята си. Какво ли става в главата му?

Дълго време мислех за двете писма и за „старата” любов, за която така мечтаех, ала която бе останала в деветнадесети век. Или поне така си мислех.

След няколко дни, когато се прибрах вкъщи, на масата в хола имаше писмо, адресирано до мен. Колко странно. Досега никой не ми е пращал писмо. Всички ползват съобщения.

Взех писмото и се качих в стаята си. Отворих го и видях, че е от ...

* Тристан?- прошепнах името му.

Защо му е да ми праща писмо? Аз спазих уговорката. Не съм говорила с него оттогава, не го закачам, а от него получавам само погледи в училище от време на време.

В писмото пишеше: ,, Колкото и да се опитвам да те мразя, сърцето ми копнее да си върне вярата. Има нужда от малко „стара“ любов. Ще ми помогнеш ли?,,

И ето, че този път той иска моята помощ. Взирах се в писмото без думи, без мисли. Единственото, което усещах беше трепета в ъгълчето на сърцето ми, който причини появата на един куп въпроси в ума ми. Ами ако е възможно да възродим „старата“ любов в новото време? И дали в днешно време бихме били готови да сме така отдадени на любимия като Тереза и Андре? И още един въпрос. Омразата наистина ли може да доведе до любов? И дали най-после открих някого, който да запълни дупката в сърцето ми по правилния начин. Преди няколко дни казах, че заради Тристан в групата ми, ще е тежка годината, сега обаче смятам, че ще е точно обратното. Все пак той ми помогна. Дойде и моят ред.

Нещо не спираше да ме човърка, но този път не беше мъка. Беше онова чувство, което така се страхувах да не изпитам отново. Мислите ми бяха прекъснати от позвъняване. Слязох по стълбите и отворих вратата. На прага ми стоеше безизразно Тристан с ръце в джобовете на черните си дънки както винаги .

* Сама ли си вкъщи?- попита ме той.
* Да, влез- поканих го и го заведох в стаята ми.
* Какво правиш тук толкова късно? Не живееше ли в другия край на града?- изненадах се от появата му. Той обаче игнорира въпроса ми. Вместо това ми посочи отвореното писмо на леглото.
* Виждам, че си прочела писмото ми - обърна се с гръб към мен, за да вземе писмото в ръка.
* Не получавам често писма. Особено от хора, които искат да седя настрана от тях - тръгнах към гърба му, но той се обърна рязко и се оказах прекалено близко. Леденият му поглед намери моя, макар и да беше с глава над мен.
* Вероятно искаш да чуеш причината?- предположи вярно Тристан, а аз кимнах с глава.

Гледахме се без да кажем нищо, докато той не тръгна към прозореца. Подпря се на него, скръстил ръце.

* Защото, Адри, сърцето ми от доста време копнее за твоето, но ти беше толкова заблудена и заслепена от Аксел, че нямаше как да видиш друг освен него. Той наистина не те заслужаваше, а това пораждаше у мен омраза. Или поне смятах, че е омраза- гледаше право в мен, а мен ме обля изумление. Той е копнял за мен от дълго време?
* Смятах, че мога да се справя с емоциите, както винаги съм го правел, но когато прекарах малко повече време с теб, осъзнах, че не мога да ги скрия - извъртя глава той, взирайки се в нощното небе.
* Исках да вярвам, че ако не си до мен, всичко ще е наред, но не е. Имам нужда от помощта ти от толкова дълго време, Адри. Не искам вече да държа маската - погледна ме отново той, а по бузата му заблестя сълза.

Досега не вярвах, че бих могла да получа такова признание и то точно от него. И колкото и да казвам, че го мразя, напоследък не мога да излъжа дори себе си. От доста дълго време насам не бях усещала топлина в душата си, но ето че той ми я даде без дори да знае. Реших, че и той има нужда от топлина също. Доближих се до него, погледнах го и сложих длан на бузата му, за да изтрия сълзата. След това просто му се усмихнах, за да види, че не е сам.

* Това май ме прави слаб, а?- попита ме, свил жално вежди.
* Това те прави най-силното момче, което познавам - усмихнах му се още повече, за да види, че и аз съм искрена.

Тристан също се усмихна широко в първия миг, а в следващия вече ме беше взел в обятията си. Прегръдката му беше необикновена. Никой друг от толкова дълго време не ме беше карал да се чувствам по този начин. Там беше така топло и уютно. Усещах аромата му, а косата му гъделичкаше врата ми. Беше ме стиснал толкова здраво, както ме стискаше само един човек, който знаех, че ме е обичал истински и с цялото си сърце. Това беше мама. Чувствах се спокойна и в безопасност в прегръдката му, както се чувствах и в нейната. Когато ме пусна и погледите и устните ни се срещнаха, нещо ми подсказа, че не само той се нуждае от мен, а и аз от него, от него и неговата „стара” любов. Този път нещо ми подсказваше, че търсенето ми е приключило. Пътуващият човек, скачащ от гара в гара, минал през всяка малка и голяма уличка, всеки град и селце, най- после откри своята спирка. Място, на което най-после може да си отдъхне. Както е казала някога моята баба Тереза: любовта е нещо, за което си струва чакането, търсенето и саможертвата. Стига да открием истинската любов и правилния човек, който би ни дал същото в замяна.

Рая Рангелова- 9А клас